REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

12 Broj 06-2/27-13

28. januar 2013. godine

B e o g r a d

Z A P I S N I K

33. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 28. JANUARA 2012. GODINE

Sednica Odbora je počela u 12,05 časova.

Sednicom je predsedavala Vesna Kovač, predsednik Odbora.

Pored predsednika, sednici su prisustvovali članovi Odbora: Zoran Antić, dr Milorad Mijatović, Radojko Obradović, Zoltan Pek, Radmilo Kostić i Dragan Tomić i zamenici članova Odbora: Mićo Rogović, umesto Veroljuba Arsića; Dejan Radenković, umesto Zorana Kasalovića i Mirjana Marjanović umesto Dušice Nikolić.

Sednici nisu prisustvovali članovi Odbora: Veroljub Arsić, Vojislav Vujić, Žika Gojković, Božidar Đelić, Bojan Đurić, Zoran Kasalović, Dušica Nikolić, Đorđe Stojšić i Momo Čolaković.

Sednici je prisustvovao i dr Vladimir Marinković, zamenik člana Odbora dr Milorada Mijatovića.

Odbor je jednoglasno prihvatio predlog predsednika Odbora da se predloženi dnevni red dopuni tačkom: „Razno“.

Odbor je, zatim, jednoglasno utvrdio sledeći

D n e v n i r e d

1. Utvrđivanje Predloga odluke o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki;

2. Razno.

Pre prelaska na rad po utvrđenom dnevnom redu, Odbor je jednoglasno usvojio zapisnike 21, 22, 23, 24, 25, 26, 27, 28. i 29. sednice Odbora.

**Prva tačka dnevnog reda:** Utvrđivanje Predloga odluke o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki

Članovima Odbora su uručeni Predlog odluke o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki i Tekst oglasa za javni konkurs za izbor predsednika i šest članova Republičke komisije za zaštitu prava u postupcima javnih nabavki.

U diskusiji su učestvovali: Vesna Kovač, Dragan Tomić, dr Vladimir Marinković i Radojko Obradović.

Dragan Tomić je izneo mišljenje da za članove Republičke komisije ne treba uzeti u obzir one kandidate koji su bili članovi komisija za javne nabavke u preduzećima u kojima su konstatovane brojne zloupotrebe.

Prilikom utvrđivanja teksta predložene odluke i teksta oglasa za javni konkurs, Vesna Kovač je predložila da se u tekstu javnog konkursa, u delu gde se navodi da se u izbornom postupku proverava stručna osposobljenost iz oblasti javnih nabavki uvidom u podatke iz prijave i razgovorom, doda reč: „testiranjem“. Odbor je jednoglasno prihvatio ovaj predlog za dopunu teksta javnog konkursa.

Dr Vladimir Marinković je predložio da Odbor formira radnu grupu koja bi sačinila test za proveru stručne osposobljenosti kandidata za predsednika i članove Republičke komisije.

Radojko Obradović je istakao da je potrebno da radna grupa prethodno utvrditi principe za izradu testa, pa tek onda da sačini test.

Na predlog predsednice, Odbor je jednoglasno doneo **zaključak:**

- Obrazuje se Radna grupa za utvrđivanje testa za proveru stručne osposobljenosti iz oblasti javnih nabavki kandidata za predsednika i članove Republičke komisije za zaštitu prava u postupcima javnih nabavki, u sledećem sastavu:

1. dr Milorad Mijatović, predsednik,

2. Radojko Obradović, član,

3. Dejan Radenković, član,

4. Radmilo Kostić, član,

5. dr Vladimir Marinković, član Radne grupe.

Sekretar Radne grupe je Milena Sandić, načelnik Odeljenja za ekonomsko-finansijska pitanja, koja obavlja poslove sekretara Odbora.

Radna grupa će, u što kraćem roku, Odboru predložiti test za proveru stručne osposobljenosti kandidata iz oblasti javnih nabavki.

Članovi Radne grupe su se dogovorili da prvi sastanak održe 30. januara 2013. godine.

Odbor je, zatim, jednoglasno usvojio Odluku o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki, koji glasi:

Na osnovu člana 140. st. 2. i 6. Zakona o javnim nabavkama (''Službeni glasnik RS'', br. 124/12), Odbor za finansije, republički budžet i kontrolu trošenja javnih sredstava, na sednici održanoj 28. januara 2013. godine, doneo je

O D L U K U

o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki

1. Pokreće se postupak za utvrđivanje predloga za izbor predsednika i članova Republičke komisije za zaštitu prava u postupcima javnih nabavki (u daljem tekstu: Republička komisija).

2. Oglašava se javni konkurs za izbor predsednika i članova Republičke komisije u tekstu koji je sastavni deo ove odluke.

3. Javni konkurs objaviti u ''Službenom glasniku Republike Srbije'', dnevnom listu ''Politika'', kao i na internet stranici Narodne skupštine [www.parlament.rs](http://www.parlament.rs).

4. Za predsednika i članove Republičke komisije može biti izabrano lice koje ispunjava uslove za izbor iz člana 141. Zakona o javnim nabavkama.

5. Nakon sprovedenog javnog konkursa, na predlog Odbora za finansije, republički budžet i kontrolu trošenja javnih sredstava, Narodna skupština donosi odluku o izboru predsednika i članova Republičke komisije.

6. O sprovođenju ove odluke staraće se generalni sekretar Narodne skupštine.

7. Ova odluka stupa na snagu danom donošenja.

Odbor je jednoglasno usvojio tekst javnog konkursa koji je sastavni deo ove odluke, koji glasi:

Na osnovu člana 140. st. 2. i 6. Zakona o javnim nabavkama („Službeni glasnik RS“, br.124/12) i Odluke o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki 11 Broj 02-297/13 od 28. januara 2013. godine

NARODNA SKUPŠTINA

ODBOR ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA

oglašava javni konkurs

za izbor predsednika i šest članova Republičke komisije za zaštitu prava

u postupcima javnih nabavki

Za predsednika Republičke komisije za zaštitu prava u postupcima javnih nabavki (u daljem tekstu: Republička komisija) može biti birano lice koje ispunjava uslove potrebne za izbor za sudiju osnovnog suda, osim uslova u vezi sa Pravosudnom akademijom, i koje ima radno iskustvo od pet godina u oblasti javnih nabavki.

Najmanje četiri člana Republičke komisije se bira među licima koja ispunjavaju uslove potrebne za izbor za sudiju osnovog suda, osim uslova u vezi sa Pravosudnom akademijom, i koja imaju radno iskustvo od tri godine u oblasti javnih nabavki.

Najviše dva člana Republičke komisije se bira među licima koja imaju stečeno visoko obrazovanje iz naučne oblasti pravne, ekonomske ili tehničko-tehnološke nauke na studijama drugog stepena (diplomske akademske studije – master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine, najmanje pet godina radnog iskustva na poslovima javnih nabavki, stečen sertifikat za službenika za javne nabavke i koja ispunjavaju druge uslove propisane za rad u državnim organima.

Nakon sprovedenog javnog konkursa, na predlog Odbora za finansije, republički budžet i kontrolu trošenja javnih sredstava, Narodna skupština bira predsednika i članove Republičke komisije.

Predsednik i članovi Republičke komisije biraju se na period od pet godina.

Isto lice može dva puta biti birano za predsednika Republičke komisije.

Za člana Republičke komisije isto lice može biti birano najviše dva puta, pod uslovom da nije birano za predsednika Republičke komisije.

Predsednik, odnosno član Republičke komisije ne može obavljati drugu javnu funkciju, vršiti funkciju u političkoj stranci, niti obavljati bilo koju drugu funkciju, službu, posao, dužnost ili aktivnost koja bi mogla uticati na njegovu samostalnost u radu i postupanju ili koja bi umanjivala njegov ugled ili ugled funkcije predsednika, odnosno člana Republičke komisije.

**Uslovi za sve kandidate:**

1) državljanstvo Republike Srbije;

2) da nije osuđivan na kaznu zatvora od najmanje šest meseci;

3) da nije pokrenuta istraga ili podignuta optužnica;

4) stručnost, osposobljenost i dostojnost za obavljanje funkcije predsednika, odnosno člana Republičke komisije.

U**slovi za izbor predsednika Republičke komisije:**

1) pravni fakultet;

2) položen pravosudni ispit;

3) najmanje tri godine radnog iskustva u pravnoj struci posle položenog pravosudnog ispita;

4) radno iskustvo od najmanje pet godina u oblasti javnih nabavki.

**Uslovi za izbor najmanje četiri člana Republičke komisije:**

1) pravni fakultet;

2) položen pravosudni ispit;

3) najmanje tri godine radnog iskustva u pravnoj struci posle položenog pravosudnog ispita;

4) radno iskustvo od najmanje tri godine u oblasti javnih nabavki.

**Uslovi za izbor najviše dva člana Republičke komisije:**

1) stečeno visoko obrazovanje iz naučne oblasti pravne, ekonomske ili tehničko-tehnološke nauke na studijama drugog stepena (diplomske akademske studije – master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine;

2) radno iskustvo od najmanje pet godina na poslovima javnih nabavki;

3) stečen sertifikat za službenika za javne nabavke.

**U izbornom postupku proveravaju se** poznavanje oblasti iz delokruga rada Republičke komisije, osposobljenost za rešavanje predmeta iz delokruga Republičke komisije, veština logičkog i analitičkog rezonovanja, organizacione sposobnosti, provera stručne osposobljenosti iz oblasti javnih nabavki - uvidom u podatke iz prijave, testiranjem i razgovorom.

**Rok** za podnošenje prijave na konkurs je 15 dana od dana objavljivanja konkursa u „Službenom glasniku Republike Srbije“.

**Prijava na konkurs** sadrži ime i prezime kandidata, datum i mesto rođenja, adresu stanovanja i broj telefona, podatke o obrazovanju, podatke o vrsti i dužini radnog iskustva sa opisom poslova na kojima je kandidat radio do podnošenja prijave na konkurs i odgovornosti na tim poslovima, opis poslova koje je kandidat obavljao u oblasti javnih nabavki, podatke o stručnom usavršavanju, posebnim oblastima znanja i poznavanju stranih jezika. U prijavi navesti da li se konkuriše na mesto predsednika Republičke komisije, člana Republičke komisije ili se konkuriše na oba mesta.

**Dokazi koji se prilažu uz prijavu na konkurs:** uverenje o državljanstvu; izvod iz matične knjige rođenih; uverenje da protiv kandidata nije pokrenuta istraga ili podignuta optužnica; diploma o stečenoj stručnoj spremi; isprave kojima se dokazuje radno iskustvo u struci (potvrde, rešenja i drugi akti iz kojih se može utvrditi na kojim poslovima i sa kojom stručnom spremom je stečeno radno iskustvo); overena fotokopija radne knjižice; uverenje o položenom pravosudnom ispitu (za izbor predsednika i najmanje četiri člana Republičke komisije); sertifikat za službenika za javne nabavke (za izbor najviše dva člana Republičke komisije).

Navedeni dokazi se dostavljaju u originalu ili fotokopiji, koja je overena u opštini ili sudu.

Isprave na stranom jeziku se dostavljaju u originalu ili kopiji, sa prevodom overenim od strane sudskog tumača.

**Prijave na javni konkurs podnose se na adresu:** Narodna skupština Republike Srbije, Odbor za finansije, republički budžet i kontrolu trošenja javnih sredstava, Trg Nikole Pašića 13, Beograd, sa naznakom: „Za javni konkurs za izbor predsednika i članova Republičke komisije za zaštitu prava u postupcima javnih nabavki“.

Prijave se mogu dostaviti lično ili putem pošte. Neblagovremene, nedopuštene, nerazumljive ili nepotpune prijave i prijave uz koje nisu priloženi svi traženi dokazi u originalu ili fotokopiji overenoj u opštini ili sudu neće se razmatrati.

Sve dodatne informacije o konkursu mogu se dobiti u Odboru za finansije, republički budžet i kontrolu trošenja javnih sredstava, Kralja Milana 14, Beograd, telefon 011/3026-065.

Ovaj oglas se objavljuje u „Službenom glasniku Republike Srbije“, dnevnom listu „Politika“ i na internet stranici Narodne skupštine: [www.parlament.rs](http://www.parlament.rs).

**Druga tačka dnevnog reda**: Razno

Predsednica Odbora je obavestila članove Odbora:

- da je Kancelarija za evropske integracije organizovala sastanak članova Odbora sa delegacijom Programa SIGMA (zajednička inicijativa OECD i EU za pružanje podrške za poboljšanje u upravljanju i rukovođenju), koji će se održati 13. februara 2013. godine. Teme predložene za ovaj sastanak su: uloga Narodne skupštine u kontroli odgovornosti Vlade; poštovanje parlamentarnih rokova; parlamentarna rasprava o fiskalnoj strategiji i budžetu; tehnička podrška Odboru za sprovođenje analiza; i razmatranje izveštaja Državne revizorske institucije. Odbor je prihvatio predlog Radojka Obradovića da se sastanak održi u Domu Narodne skupštine, umesto u Kancelariji za evropske integracije.

- da će se 31. januara 2013. godine održati obuka za članove i zamenike članova Odbora za održavanje elektronske sednice Odbora.

- da će se, u organizaciji Narodne skupštine i Vestminsterske fondacije za demokratiju održati Prezentacija regionalne studije o ulozi parlamenata i vlada u promovisanju ekonomskog rasta u zemljama Zapadnog Balkana: „Ekonomske i evropske perspektive zemalja Zapadnog Balkana“, 5. februara 2013. godine, u zgradi Doma Narodne skupštine.

Predsednica Odbora je, takođe, obavestila članove Odbora da je dobila poziv za učešće na sastanku predsednika odbora za finansije, 24-25. februara 2013. godine u Dablinu, u okviru Irskog predsedavanja Savetom Evropske unije (parlamentarna dimenzija) i predložila da, umesto nje, na sastanku čestvuje Radojko Obradović, zamenik predsednika Odbora. Odbor je jednoglasno prihvatio ovaj predlog.

Predsednica Odbora i Radojko Obradović su podsetili na obavezu Odbora da usvoji završne račune budžeta od 2008. do 2011. godine. Predsednica Odbora je predložila, a Odbor jednoglasno prihvatio predlog, da ona, Radojko Obradović i Veroljub Arsić zajedno, još jednom, pregledaju završne račune od 2008. godine i sve izveštaje u vezi sa njima i da o tome obaveste Odbor na narednoj sednici.

Na sednici Odbora je vođen tonski zapis.

Sednica Odbora je zaključena u 12,45 časova.

za SEKRETARa ODBORA PREDSEDNIK ODBORA

Milena Sandić Vesna Kovač